20/09/2013 | Administración LocalMunicipal
Cambre
Aprobación definitiva da Ordenanza reguladora das medidas de apoio á inserción socio-familiar para persoas que participen no programa de intervención familiar

A Corporación municipal en pleno, en sesión ordinaria de data 18 de xullo de 2013, aprobou, con carácter inicial, a nova Ordenanza reguladora das medidas de apoio á inserción socio-familiar para persoas que participen no programa de intervención familiar. Exposta ao público durante trinta días, non se presentou ningunha reclamación ou suxestión, polo que, de conformidade co establecido no art.49 c) da Lei 7/1985, de 2 de abril, enténdese definitivamente aprobada. A teor do previsto no artigo 70.2 da Lei 7/1985, reguladora das bases do réxime local, e artigo 196.2 do Real decreto 2568/1986, de 28 de novembro, publícase integramente o citado texto normativo, que entrará en vigor ao día seguinte ao da súa inserción no Boletín Oficial da Provincia e unha vez transcorra o prazo previsto no artigo 65.2 da Lei 7/1985. Por tratarse dunha disposición administrativa de carácter xeral, non procede recurso en vía administrativa, se ben poderá impugnarse directamente ante a xurisdición contencioso-administrativa. O prazo para interpoñer o recurso contencioso-administrativo é de dous meses contados desde o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdición contencioso-administrativa. As políticas de integración social, de participación popular e actuación positiva a favor de grupos desfavorecidos, son unha realidade a partir da promulgación da Constitución Española de 1978, como consecuencia da definición de España como un “Estado social e democrático de Dereito” tal e como se contempla no art.1 da Carta Magna. Segundo contempla o Capítulo III do Título I que fai referencia aos principios reitores da política social e económica, no seu art.39.1, disponse a protección da familia e determínase que “Os poderes públicos aseguran a protección social, económica e xurídica da familia”. Art.39.2 expresa: “Os poderes públicos aseguran, así mesmo, a protección integral dos fillos iguais estes ante a lei con independencia da súa filiación, e das nais, calquera que sexa o seu estado civil”. Art.40.1 referente ao reparto dos recursos económicos preceptúa o seguinte: “Os poderes públicos promoverán as condicións favorables para o progreso social e económico e para unha distribución da renda rexional e persoal equitativa, no marco dunha política de estabilidade económica. De xeito especial realizarán unha política orientada ao pleno emprego”. De acordo co recoñecemento da “autonomía das nacionalidades e rexións que integran a Nación española” que efectúa o art.2 da Constitución Española, o Estatuto de Autonomía de Galicia recolle no seu art.27.23 como competencia exclusiva da Comunidade Autónoma a “Asistencia Social” en relación co art.148.1.20 da Constitución Española. Posteriormente a Lei 7/1985 de 2 de abril, reguladora das bases de réxime local no seu art.25.2 k) dispón: “O municipio exercerá, en todo caso, competencias nos termos da lexislación do Estado e das comunidades autónomas, nas seguintes materias:. k) Prestación dos servizos sociais e de promoción e reinserción social”. O Estatuto de Autonomía de Galicia lexitima a actuación lexislativa da Comunidade Autónoma no campo da protección á familia aprobándose a Lei 3/1997, do 9 de xuño, galega da familia, da infancia e da adolescencia. O Título Preliminar desta lei, establece no seu art.5.2. “Os municipios, sen prexuízo do disposto na lexislación de réxime local e na Lei galega de servizos sociais, exercerán as súas competencias en materia de protección á familia, infancia e á adolescencia a través das seguintes actuacións: … b) A provisión directa de servizos e prestacións destinados ás familias residentes no respectivo territorio que presenten aspectos carenciais”. A Lei 13/2008, do 3 de decembro, de servizos sociais de Galicia ten por obxecto a ordenación e promoción do sistema público de servizos sociais na Comunidade Autónoma de Galicia. A estrutura de servizos sociais divídese en 2 niveis de atención, no que se diferencian os servizos sociais comunitarios, que á súa vez poden ser básicos e específicos, e os servizos sociais especializados, dirixidos á poboación con necesidades específicas que esixen unha maior especialización técnica. De conformidade co establecido nos artigos 60 e 61 da Lei 13/2008, do 3 de decembro, de servizos sociais de Galicia, e artigos 2.3, 28 e 29 do Decreto 99/2012, de 16 de marzo, polo que se regulan os servizos sociais comunitarios e o seu financiamento, os servizos sociais comunitarios básicos teñen o carácter de servizos sociais mínimos a garantir por todos os concellos de Galicia. De conformidade co establecido nos artigos 8, 9 e 23 do Decreto 99/2012, as funcións dos servizos sociais comunitarios básicos desenvólvense por medio de programas e servizos entre os que se atopa o programa básico de inserción social. No desenvolvemento do programa básico de inserción social, os servizos sociais comunitarios básicos participan no procedemento de asignación das prestacións económicas de inclusión social, iso a teor do previsto nos artigos 18.1 e 21 da Lei 13/2008. No mesmo sentido, os artigos 4, 17 e 48 da Lei 9/1991, do 2 de outubro, de medidas básicas para a inserción social e artigos 11 a 15 do Decreto 375/1991, do 24 de outubro, polo que se desenvolve a Lei 9/1991, que atribúen aos concellos a colaboración coa comunidade autónoma para a aplicación do programa de axudas para situacións de emerxencia social. Para tal efecto, corresponde aos concellos a través dos servizos sociais comunitarios básicos, a recepción, instrución, proposta de resolución e traslado dos expedientes ao departamento territorial correspondente, así como o seguimento e control das axudas de emerxencia social concedidas. De conformidade co artigo 6 c) da Lei 9/1991, do 2 de outubro, de medidas básicas para a inserción social, corresponde aos concellos da comunidade autónoma de Galicia mellorar con cargo aos orzamentos as axudas para situacións de emerxencia social, de acordo coas condicións establecidas na dita lei e demais normativas de aplicación. No ano 2005 aprobouse a Ordenanza reguladora das medidas de apoio á inserción socio-familiar como axudas económicas dirixidas a facer fronte a situacións de desprotección e que precisan unha resposta inmediata e urxente. Co transcurso do tempo os servizos sociais municipais veñen detectando situacións carenciais na cobertura de necesidades que fai necesario ampliar a cobertura das prestacións económicas actuais e engadir novas prestacións ante as novas demandas presentadas. A presente ordenanza ten por obxecto a regulación das medidas de apoio económico, entendendo por estas o conxunto de axudas e prestacións económicas destinadas a paliar situacións de emerxencia social, previr situacións de exclusión social e favorecer a integración plena e social dos sectores de poboación que carezan de recursos económicos propios para a atención das súas necesidades básicas. Mediante estas axudas preténdese facer fronte a situacións de desprotección que non son cubertas por outras administracións ou institucións e que precisen dunha resposta inmediata e urxente. Son medidas de carácter puntual ou temporal, non periódicas, de emerxencia e finalistas, polo que se destinarán exclusivamente á finalidade para a que foron concedidas. A súa concesión está suxeita á existencia de dispoñibilidade orzamentaria.1. Poderán ser beneficiarios destas axudas as persoas, familias ou unidades de convivencia residentes e empadroados no municipio de Cambre que cumpran os seguintes requisitos: - Estar empadroados e residir no municipio de Cambre polo menos con 3 meses de antelación en relación coa data en que se formule a solicitude de axuda, a excepción dos seguintes supostos: 1. vítimas de violencia doméstica que cambien o seu domicilio por este motivo, debidamente acreditado.2. persoas emigrantes galegas que proveñan do concello e fixen a súa residencia nel, logo da acreditación do seu empadroamento anterior.3. persoas en situación de necesidade extrema sobrevida de xeito repentino, tras o empadroamento no concello. - Achegar a documentación esixida en cada caso que acredite a situación de necesidade, segundo o disposto no artigo 19 deste Regulamento. - Ter escolarizados aos fillos e fillas en idade escolar obrigatoria e asistir regularmente a clase. - Todos os membros da unidade de convivencia que se atopen en idade legal de traballar, deberán estar inscritos como demandantes de emprego nas oficinas do Servizo Público de Emprego, agás que acrediten documentalmente que están estudando, mediante certificado da entidade educativa correspondente. - Aceptar as condicións do proxecto de intervención social e cumprir cos compromisos establecidos nel, asinando o solicitante ou solicitantes da axuda e o técnico de servizos sociais encargado da súa supervisión. - Non dispoñer de bens mobles ou inmobles, distintos aos da vivenda habitual, sobre os que se posúa un dereito de propiedade, posesión ou usufructo que, polas súas características, indique a existencia de medios suficientes para atender a necesidade para a que solicita a axuda. - Non ter acceso a axudas ou recursos polo mesmo concepto doutras administracións ou institucións públicas ou privadas. Exceptuarase este requisito se a axuda concedida non resolvera a necesidade, e logo do informe técnico no que se reflicta a gravidade da situación socioeconómica e familiar, en cuxo caso poderá complementarse dende esta administración sen que en ningún caso poida superar o custo total do obxecto da axuda. - Non superar a unidade de convivencia o límite de ingresos establecidos, unha vez deducidos os gastos de alugueiro ou amortización da vivenda ata un máximo de 400 euros. Así, terase en conta a seguinte táboa: - Figurar nos últimos movementos bancarios das contas do banco do que sexa titular ou autorizado, un máximo de saldo medio de aforro de 200 euros. - Non contar con familiares obrigados a prestar alimentos, en virtude do previsto no Título VI do Libro I do Código Civil, artigos 142 e seguintes. Non obstante, considerarase que non teñen obrigación de prestar alimentos os parentes que, en atención ás circunstancias socio-económicas concorrentes, non poidan facer fronte ás necesidades da unidade familiar solicitante sen desatender as súas propias ou as dos familiares ao seu cargo. No caso de non reunir os requisitos xerais, queda aberta a posibilidade da concesión das medidas de apoio segundo a valoración dos técnicos para aqueles casos que por razón de necesidade, precariedade ou urxencia se atopen nunha situación de desprotección, no mesmo intre da súa petición, sendo necesario nestes casos un informe da traballadora social e co visto e prace da coordinadora do departamento.2. Considérase unidade de convivencia a todas aquelas persoas que convivan nun mesmo domicilio. Non poderán ser beneficiarios da mesma prestación dúas persoas da mesma unidade de convivencia.3. Considérase que existe unha unidade de conviviencia independente, aínda que vivan no mesmo domicilio, nos seguintes supostos: - A constituída por persoas, con ou sen fillos, que se atopen en proceso de nulidade, separación ou divorcio legal; cesamento acreditado de relación análoga á conxugal. - Aquela unidade de convivencia independente que, por causa de forza maior, accidente ou desafiuzamento, se vexa obrigada a residir no mesmo domicilio con outra, independentemente de que teña ou non relación de parentesco. - Calquera outra unidade de convivencia debidamente acreditada.1. O cómputo de rendas e/ou ingresos deberán entenderse como tales aqueles que comprendan todos os recursos de que dispón a persoa ou unidade familiar, é dicir: salarios, pensións, prestacións, subsidios, rendas provintes de bens inmobles ou mobles ou calquera outro.2. Non se computarán para a determinación dos ingresos, os seguintes: 2.1 Ingresos procedentes de axudas sociais de carácter finalista, non periódicas ou para paliar situacións de emerxencia social; bolsas de formación ou análogas.2.2 Ingresos xerados pola venda da vivenda habitual, sempre que os beneficios obtidos revertan na merca doutra vivenda do mesmo tipo ou nun negocio como forma de traballo.1. En ningún caso a cantidade da axuda nun ano pola unidade familiar beneficiaria, sexa cal sexa o tipo, poderá superar na súa totalidade en 2 veces o IPREM vixente.2. Sempre que sexa posible, implicarase ao beneficiario achegando unha parte da porcentaxe no custo total da axuda. As axudas económicas municipais para a atención ás necesidades sociais serán as seguintes: - axudas para alimentación básica e hixiene persoal - axudas para a atención dos gastos derivados da vivenda habitual - axudas para o equipamento básico da vivenda habitual, reparacións menores de urxente necesidade e limpeza en casos extremos - axudas para gastos de aloxamento alternativo en hostais ou centros residenciais - axudas para a atención de desafiuzamento xudicial da vivenda habitual - axudas escolares - axudas para gastos farmacéuticos - axudas para tratamentos especializados, ortopedia, próteses e lentes correctoras - axudas para gastos de desprazamento - axudas para a atención de situacións de urxente e grave necesidade de carácter polivalente - axudas para transeúntes - axudas para mozos carentes dun ambiente familiar axeitado 1. Consiste na cobertura básica das necesidades primarias de alimentación e hixiene persoal para previr situacións de risco que afecten a persoas ou grupos familiares. A cobertura desta axuda faise a través dun sistema de vale de compra nominal, que consiste no seguinte: - O técnico de servizos sociais entrega ao beneficiario un vale de compra autocopiativo, reservándose unha copia para achegar ao expediente social. - O beneficiario entrega o vale orixinal no autoservizo concertado como pago de alimentos que el mesmo collerá polo importe indicado. - Mensualmente o establecemento concertado remítelle ao concello unha factura xunto cos vales orixinais co importe total do mes correspondente. O número de vales máximos que se poderán entregar ao ano por unidade familiar será de 6. O tempo máximo para poder percibir vales de alimentos será de 18 meses, a contar dende a data do primeiro vale entregado e unha vez aprobado o presente regulamento. Unha vez esgotado o período máximo de concesión non poderán ser beneficiarios de novo ata pasado un período mínimo de 6 meses, salvo que a criterio técnico se considere necesario non interromper o período máximo de concesión.2. Existen dous tipos de vales nominativos diferenciados polos importes en función do número de membros da unidade familiar: - Vale nominativo A por importe de 100 euros: dirixido a aquelas unidades familiares de 3 ou menos membros. - Vale nominativo B por importe de 150 euros: dirixido a aquelas unidades familiares de máis de 3 membros. O importe de cada vale será de 50 euros para darlle a posibilidade ao usuario de poder ir en dous ou tres veces segundo o caso, ao longo dos dous meses de validez do bono. Os vales de compra emitiranse en soporte papel. O seu uso é persoal e intransferible. Expediranse nas oficinas de servizos sociais do Concello de Cambre, onde se entregarán aos beneficiarios, estando estes obrigados a cumprir as normas establecidas para esta axuda. As persoas beneficiarias entregarán o vale de compra ao establecemento concertado como pago de alimentos que el mesmo collerá polo importe indicado. Presentarase o DNI ou NIE do beneficiario no momento de facer a compra. Os vales expediranse por importe 50 euros. O beneficiario achegará a moeda fraccionada correspondente no caso de sobrepasar a cantidade indicada anteriormente. Os vales terán validez de dous meses, a contar a partir da data reflectida neles. Os vales de compra deberán conter: - Valor do vale (50 euros). - Número de vale. - DNI ou NIE do beneficiario. - Nome e apelidos do beneficiario. - Sinatura da traballadora social de referencia. - Sinatura da coordinadora de servizos sociais. - Sinatura do concelleiro/a delegada da área. - Data de expedición do vale. Para facer a compra o usuario terá que ter en conta unha serie de normas, especificadas no reverso do vale: En ningún caso poderanse adquirir algún dos seguintes produtos: – Bebidas alcohólicas de ningún tipo – Produtos de denominación de orixe (xamóns, lacóns, embutidos de tipo ibérico,…) – Especialidades concretas Deberanse consumir preferentemente produtos de primeira necesidade e de marcas brancas.3. Os produtos que se poden proporcionar serán os relacionados para unha alimentación sana e equilibrada, destinados a cubrir as necesidades básicas ademais de produtos de droguería, limpeza e hixiene persoal. No caso de ter que facer algunha modificación terá que estar debidamente documentado.4. No suposto de que chegue a coñecemento dos servizos sociais municipais que o beneficiario obtivo unha axuda doutra administración, institución ou entidade pública ou privada, en concepto de alimentos ou produtos similares aos proporcionados mediante os vales, o técnico de servizos sociais que teña instruído o expediente poderá propoñer a extinción do dereito á axuda, iso de conformidade co establecido nos artigos 2.1 e 23.3 desta ordenanza. Cando a utilización desta axuda non se axuste á normativa establecida nesta ordenanza reguladora, dará lugar á perda do dereito de desfrutar dela. Consiste nunha axuda económica destinada ao aboamento dos recibos da luz eléctrica, gas ou auga que impidan os cortes de subministracións básicas da vivenda habitual, así como para o aluguer desta que impida os procedementos de desafiuzamento por impago, así como que existan garantías de continuidade da vivenda. As contías das axudas poderán ser: - recibos de luz: ata un máximo de 200 euros/ano por unidade familiar. - recibos de gas: ata un máximo de 150 euros/ano por unidade familiar. - recibos de auga: ata un máximo de 90 euros/ano por unidade familiar. - recibos de aluguer: ata un máximo de 600 euros/ano por unidade familiar. - recibo de enganche de luz por corte (impago): unha soa vez nun período de 3 anos consecutivos. - recibo de conexión de gas por corte (impago): unha soa vez nun período de 3 anos consecutivos. Os conceptos deberán ir perfectamente detallados e desagregados e en ningún caso serán incluídos gastos de comunidade, limpeza de escaleiras ou outros relativos a bens comúns. Consiste nunha axuda económica destinada á: - merca de equipamento de primeira necesidade ou mobiliario básico cando o beneficiario careza destes bens ou se atopen moi deteriorados - instalacións ou reparacións menores no fogar - axudas para a promoción da accesibilidade de persoas con discapacidade ou en situación de dependencia que supoñan, a través de obras menores ou medidas de accesibilidade, unha adaptación funcional da vivenda habitual (por exemplo: pratos de duchas, ramplas,…) - limpeza e desinfección necesarias para manter a vivenda en axeitadas condicións hixiénico-sanitarias e sempre que resulten de importancia vital para o usuario ou para a súa unidade de convivencia, trala valoración da traballadora social ou profesional de referencia a través do informe correspondente. Contía da axuda: ata o 75% do gasto cunha contía máxima de 700 euros/ano por unidade familiar. A súa finalidade é o pago dun aloxamento alternativo cando non é posible a permanencia da persoa no seu domicilio habitual e acreditando a inexistencia de praza en centro público ou concertado ou de centros que poidan solucionar a necesidade de aloxamento. As causas poden ser por emerxencias ou sinistros como incendios, situacións de violencia familiar, desafiuza-mentos,. Estableceranse dúas modalidades de aloxamento: A. Aloxamento en hostais en réxime de pensión completa, un máximo de 3 días seguidos. B. Aloxamento en centros residenciais, un máximo de 15 días naturais, sempre que non superen os 700 euros o total da estadía. No caso de aloxamento en centro residencial, deberanse cumprir os seguintes requisitos: - Ter solicitado praza nun centro concertado ou público de características similares ás que se van subvencionar. - Manifestar unha deterioración física e/ou psíquica acreditada con certificado médico do sistema público da saúde, no que se especifique que require duns coidados específicos, temporais ou permanentes. - Que non exista un familiar ata segundo grado de consanguinidade obrigado a prestar este tipo de apoio. Axuda de carácter inmediato e urxente que ten como obxectivo atender situacións de desafiuzamento xudicial ou por impago, consistente no aboamento dos gastos dunha nova vivenda de aluguer. Requisitos para poder acceder a esta axuda: - O beneficiario ten que ter buscada de antemán a vivenda de aluguer, e o aluguer non poderá superar o 80% do IPREM vixente. - Que non exista un familiar ata segundo grado de consanguinidade obrigado e con posibilidades reais de prestar este tipo de apoio. - O máximo subvencionable será de 2 meses de recibo de aluguer. - A vivenda de aluguer terá que estar no termo municipal de Cambre. En función do tipo de necesidade expresada polo solicitante e da valoración da situación efectuada polo equipo técnico de servizos sociais, descríbense os seguintes tipos de axuda: A. Axuda para escola infantil privada Dirixida a favorecer e protexer aos menores de 0 a 3 anos, de familias con especiais dificultades socioeconómicas na que concorran algunha das seguintes circunstancias: - precariedade económica que presente problemas de desaxuste familiar e que poidan afectar ao menor - disfuncionalidade da dinámica familiar xerada por situacións de inestabilidade familiar e/ou económica - dificultade de atención ao menor por parte da súa familia producida por carencia de hábitos de coidado axeitados - dificultade de atención ao menor a causa de enfermidades físicas, psíquicas ou de tipo aditivo - para conciliar a vida familiar e laboral debidamente xustificado Neste tipo de axuda o solicitante deberá presentar polo menos dous orzamentos de escolas infantís privadas, reservándose o dereito a poder solicitar máis se así o considera o equipo técnico de servizos sociais. Así mesmo, deberá acreditar que teña tramitado o acceso a unha escola infantil pública. Subvencionarase un máximo dun mes. B. Axudas para material escolar e libros de texto Dirixidas a escolares con idades comprendidas dende os 3 anos ata os 18 anos, matriculados en centros escolares públicos. Teñen como finalidade garantir o principio de igualdade, procurando compensar os problemas sociais de desvantaxe educativa que se producen en colectivos de especial vulnerabilidade. Só se subvencionará aquel material e libros de texto que non estean subvencionados por outras administracións públicas, incluídas as municipais. Neste tipo de axuda o solicitante deberá presentar a relación do material e libros a subvencionar coa suficiente antelación para que poida ser aboado dentro do exercicio orzamentario correspondente. Subvencionarase un máximo de 150 euros por neno. Como requisito imprescindible deberá ter o solicitante expediente aberto no departamento de servizos sociais cunha antelación de 2 meses á presentación da solicitude da axuda. C. Axudas para actividades municipais extraescolares, xogando en inglés, actividades en períodos vacacionais de Nadal e Semana Santa e campamentos de verán Teñen como finalidade última a conciliación da vida familiar e laboral, así como garantir o axeitado desenvolvemento do menor no seu medio habitual e para apoiar os procesos de integración social das familias que, polas súas características especiais, se atopan nun plan de intervención dirixido a reducir ou suprimir situacións de marxinación social. Será requisito imprescindible que os dous pais ou no caso de familia monoparental, acrediten que están traballando achegando o certificado da empresa que así o demostre. Tamén será necesario que previamente teñan solicitado praza nalgunha das modalidades que queren ser subvencionadas polos condutos ordinarios. D. Axudas para actividades extraescolares financiadas polas ANPAS dos centros públicos municipais Teñen como finalidade última a conciliación da vida familiar e laboral, así como garantir o axeitado desenvolvemento do menor no seu medio habitual e para apoiar os procesos de integración social das familias que, polas súas características especiais, se atopan nun plan de intervención dirixido a reducir ou suprimir situacións de marxinación social. Só se subvencionará unha actividade por curso escolar e por menor, salvo casos de extrema necesidade a valoración do profesional de referencia. E. Axudas para comedores escolares en centros públicos Esta axuda será para os casos onde exista nos centros públicos comedor escolar non financiado pola Xunta, senon que é xestionado polas ANPAS. Teñen por obxecto garantir a alimentación diaria e axeitada aos nenos e nenas que presentan dificultades de índole persoal ou social para facelo de xeito autónomo no seu domicilio ou carecen das habilidades sociais necesarias. Dirixido aos nenos e nenas con idades comprendidas dende os 3 anos ata os 18 anos, matriculados en centros escolares públicos e que a causa da súa situación económica e/ou sociofamiliar non poden aboar a cota correspondente. Consiste nunha prestación económica para axudar a custear a medicación pautada polo seu médico do sistema público de saúde. Só se concederá esta prestación naqueles supostos nos que a persoa solicitante, cumprindo cos requisitos establecidos no artigo 2, non poida asumir o custo da medicación que precisa, ao atoparse nunha situación de precariedade económica e non ter outro medio de obtela de forma gratuíta. Será requisito imprescindible un informe médico acreditando a necesidade do tratamento e a súa duración. Non se aceptará coa receita médica soamente. Queda excluída calquera tipo de receita médica que veña prescrita polo sistema privado. Os conceptos que poderán ser subvencionados son: medicación prescrita pola Seguridade Social e leite maternizado de tratamento (antirrefluxo, sen lactosa,.) con informe médico xustificativo da súa necesidade, así como vacinas que non cubra a Seguridade Social e que sexan de importancia vital, con informe médico xustificativo da necesidade. Ten como finalidade o pagamento de gafas correctoras e tratamentos especializados (psicólogos, oftalmólogos, odontólogos,…) sempre que non estean incluídos na cobertura da rede sanitaria pública. Será requisito imprescindible un informe médico acreditando a necesidade do tratamento e a súa duración. Contía da axuda para tratamentos especializados: ata o 75% do gasto, cunha contía máxima de 400 euros/ano por unidade familiar. Contía da axuda para lentes correctoras: ata unha contía máxima de 200 euros/ano por unidade familiar. Dende que se concede a axuda haberá un tempo de carencia de 2 anos para o beneficiario concreto dela, antes de poder volver a solicitala. Con respecto ás lentes correctoras, non poderán adquirirse monturas de marcas concretas que poidan encarecer o prezo. Os tratamentos especializados poden ser os seguintes: - implantación de próteses ou órteses - apoio psicolóxico - apoio logopédico - audífonos - gastos de odontólogos (empastes, extraccións, ortodoncias,…) - outros similares O solicitante deberá presentar polo menos dous orzamentos de ópticas e empresas que se dediquen aos tratamentos especializados, reservándose o dereito a poder solicitar máis se así o considera o equipo técnico de servizos sociais. Consiste en conceder bonos de bus que permiten viaxar no transporte metropolitano. Poderán ser empregados nos seguintes supostos: – Centros de tratamento (drogodependencias, ex-alcohólicos,.). – Estudos (cursos de formación, ciclos de FP, universidade,.). – Outros (colexios, escolas infantís…). – Xestións con organismos públicos: INEM, Facenda, Axencia Tributaria, INSS,.). – Traballo. Deberán acreditar a necesidade de desprazamento polo motivo solicitado, previamente á súa concesión. O número máximo de bonos de bus (de 30 billetes cada un) non poderá exceder de catro ao ano e por unidade familiar, salvo casos debidamente xustificados a criterio do equipo de servizos sociais. Destinado a calquera tipo de axuda que non poida ser atendida por ningún dos conceptos contemplados nos artigos anteriores ou por calquera outro tipo de prestación ou axuda, tales como decesos,. Só se concederá esta prestación naqueles supostos nos que a persoa solicitante, cumprindo cos requisitos establecidos no artigo 2, non poida asumir o custo da axuda solicitada, ao atoparse nunha situación de precariedade económica. Contía da axuda: ata o 75% do gasto, cunha contía máxima de 400 euros/ano por unidade familiar. No caso de transeúntes ou indixentes poderán acceder ao seguinte tipo de axudas: - merca dun billete de bus ou tren para desprazamentos dentro do territorio nacional - información, orientación e asesoramento - produtos de primeira necesidade O obxecto desta axuda é contribuír ao sostemento económico de mozos menores de 25 anos carentes dun ambiente familiar estruturado ou en risco que supoña a imposibilidade de que este se manteña no seu entorno familiar. Como requisito específico, ademais dos contemplados no artigo 2, para a tramitación da axuda, será preciso o coñecemento e estudo por parte do equipo técnico de servizos sociais, da composición e características da unidade familiar á que pertence o posible beneficiario. A axuda consistirá en pagar dous recibos de aluguer da vivenda adquirida polo posible beneficiario sen límites económicos na mensualidade, tendo a obriga de empadroarse na nova vivenda e cumprir o proxecto de intervención marcado pola traballadora social.1. O procedemento de iniciación do expediente poderá ser: - De oficio, polos servizos sociais municipais ante unha situación de emerxencia por risco do solicitante ou da súa unidade familiar. - A instancia da persoa interesada.2. O procedemento iniciado polo interesado efectuarase mediante solicitude segundo modelo normalizado que se achega como Anexo I á presente ordenanza, e presentarase no Rexistro xeral do concello situado na planta baixa da Casa do Concello, rúa Adro n.º 1, ou en calquera dos rexistros auxiliares situados na Casa das Palmeiras, na rúa Tapia n.º 1, O Temple, e rúa Río Barcés n.º 8, A Barcala, iso sen prexuízo de poder presentarse nalgún dos rexistros a que se refire o artigo 38 da Lei 30/1992, de réxime xurídico das administracións públicas e do procedemento administrativo común. A solicitude deberá ir asinada polo solicitante ou representante legal, e deberá ir acompañada da documentación acreditativa á que se fai referencia no seguinte artigo, que acredite que cumpre cos requisitos xerais e específicos de cada unha das axudas contempladas nesta ordenanza.3. De non achegarse á solicitude a documentación xeral ou a específica requirida para cada tipo de axuda, ou a presentada non reúne os requisitos esixidos, requirirase ao interesado para que, no prazo de 10 días hábiles, subsane as omisións observadas ou acompañe os documentos preceptivos, con indicación de que, se así non o fixera, se lle terá por desistido da súa petición, logo da resolución na que se declare tal circunstancia, con indicación dos feitos producidos e normas aplicables, nos termos previstos no artigo 42 da Lei 30/1992.4. As solicitudes poderanse presentar ao longo do ano.5. En calquera das fases da tramitación do expediente e á vista da documentación obrante, poderase recabar documentación doutros organismos públicos ou privados que se estimen oportunos para os efectos de comprobacións sobre a exactitude da documentación ou datos achegados.1. A documentación que deben achegar os solicitantes será a seguinte: CON CARÁCTER XERAL: - Solicitude conforme co modelo oficial (Anexo I). - Fotocopia compulsada do DNI, NIE ou pasaporte do solicitante e de todos os membros da unidade familiar que estean na obriga de telo. - Volante de empadroamento (que será achegado polo propio concello). - Fotocopia compulsada do libro de familia. - Fotocopia compulsada do último recibo pagado de aluguer ou amortización da vivenda habitual ou no seu defecto extracto bancario ou calquera tipo de documento onde figure o ingreso por este concepto. - Xustificación da situación económica do solicitante e dos maiores de 16 anos que conforman a unidade familiar, cos documentos que procedan dos que se sinalan a continuación: 1. Modelo de autorización para solicitar os datos a nivel de renda (Anexo II). 2. Fotocopia compulsada da declaración trimestral a conta do IRPF e o IVE, no caso de alta no réxime de autónomos.3. Certificado de vida laboral, se é o caso.4. Se estivo en activo nos últimos 6 meses, deberá presentar as copias compulsadas das nóminas xustificativas dos ingresos percibidos nese período.5. Se está en activo, copia compulsada das 3 últimas nóminas.6. Se realiza algunha actividade laboral sen asegurar, deberá achegar unha declaración responsable dos ingresos que percibe mensualmente por esa actividade.7. Se está desempregado, fotocopia compulsada da tarxeta de demandante de emprego.8. No caso de percibir algunha pensión ou prestación, deberá presentarse certificado expedido polo organismo competente da cantidade mensual que percibe.9. Certificado expedido polo INEM sobre a percepción ou non dalgunha prestación deste organismo.10. Extracto bancario cos movementos dos últimos 6 meses de todas as contas bancarias na que figure como titular ou autorizado. CON CARÁCTER ESPECÍFICO: - Fotocopia compulsada do contrato de aluguer. - Fotocopia compulsada do certificado de minusvalía. - En caso de separación ou divorcio, fotocopia compulsada da sentenza ou convenio regulador na que conste a contía das pensións compensatorias e/ou alimenticias. - No caso de que non se perciba a pensión alimenticia e/ou compensatoria fixada na resolución xudicial de separación ou divorcio, ademais acompañarase xustificación documental de ter formulado a correspondente denuncia por incumprimento da obriga ou documento de inicio do proceso de petición de manutención por alimentos e/ou compensatoria. - Dous orzamentos diferentes do gasto que orixine a petición da axuda nos casos en que proceda. - Prescrición médica emitida polo facultativo que corresponda do centro de saúde nos casos de axudas para medicación, próteses, tratamentos especializados e lentes correctoras. - Para o caso de ser necesario acreditar a situación económica ou física de familiares obrigados a prestar atención conforme co establecido no Código Civil, presentarase a mesma documentación que se esixe aos solicitantes da axuda e a que se indica nos artigos desta ordenanza onde se establecen os requisitos específicos para cada unha delas. - Calquera outro documento que os servizos sociais municipais estimen oportuno para acreditar o cumprimento dos requisitos para a percepción das axudas ou para complementar ou actualizar a información.2. No suposto de que o solicitante conste como usuario dos servizos sociais comunitarios básicos, non terá que achegar aqueles documentos que obren en poder do persoal de referencia asignado, sempre que no momento de presentar a instancia, os datos que conteñan se atopen en vigor.1. As solicitudes serán tramitadas de conformidade coa presente ordenanza e a regulación contida na Lei 30/1992, de 26 de novembro, de réxime xurídico das administracións públicas e do procedemento administrativo común.2. Non obstante, e co carácter de procedemento de urxencia, naqueles supostos de extrema necesidade ou urxencia debidamente xustificada e valorada segundo informe emitido para o efecto polo técnico profesional de referencia, co visto e prace da coordinadora de servizos sociais, proporcionarase a axuda precisa coa maior inmediatez posible, sen prexuízo da adopción das medidas necesarias que garanticen a súa finalidade e a aprobación posterior polo órgano competente. En tales supostos, a aprobación e recoñecemento do gasto levará implícita a concesión da axuda.3. Unha vez rexistrada de entrada a solicitude de axuda, remitirase ao departamento de servizos sociais, xunto coa documentación achegada, e, no suposto de que o solicitante non teña asignado un profesional de referencia, pola coordinadora de servizos sociais asignarase a traballadora social ou profesional do equipo-técnico que corresponda.4. Compete ao dito profesional de referencia a tramitación e instrución do expediente. Para tal efecto, comprobará se a solicitude e os documentos achegados cumpren co establecido nos artigos 18 e 19 da ordenanza, concedendo, en caso contrario, 10 días para subsanar a falta de documentación (artigo 18.3) ou para achegar calquera outro documento que estime oportuno (artigo 19 in fine), levando a cabo a práctica de entrevistas, visitas domiciliarias e cantas actuacións considere precisas e necesarias co fin de comprobar o cumprimento dos requisitos esixidos na presente ordenanza para a concesión da axuda obxecto da solicitude.5. O informe-proposta de resolución deberá ser emitido no prazo máximo de 20 días hábiles dende a presentación da solicitude, agás que fose necesario conceder o prazo de 10 días previsto no apartado anterior. O informe-proposta deberá conter: - Un resumo da situación económica, familiar e social do solicitante e/ou unidade familiar ou de convivencia, así como os datos da vivenda, no seu caso, ou calquera outro dato que se considere de interese, facendo constar que as ditas circunstancias xustifican a situación de necesidade ou de emerxencia segundo os requisitos esixidos para a axuda solicitada. - Valoración da situación de necesidade do beneficiario. - Conveniencia da axuda que se propón e especificación da razón pola que non procede a tramitación dunha axuda de emerxencia social ou, no seu caso, razón da complementariedade destas coas prestacións municipais. - Proposta de resolución na que se faga constar o tipo de axuda ou prestación, importe a conceder e duración, no seu caso, con mención expresa dos artigos da ordenanza aplicables, así como alternativas de pago.6. No suposto de que o informe-proposta sexa favorable á concesión, deberá acompañarse o proxecto de intervención social a que se refire o artigo 2.1 da ordenanza, no que se determinarán o labor social, os recursos que se mobilizan e os compromisos ou obxectivos a cumprir polo beneficiario, e que supeditarán a concesión ou non doutra axuda ao longo do ano, en función do cumprimento dos ditos obxectivos.7. No suposto de que o informe-proposta sexa desfavorable, deberá motivarse con mención expresa dos artigos da ordenanza aplicables e as causas de denegación contidas no artigo 22.8. O dito informe-proposta deberá ser conformado pola coordinadora de servizos sociais, quen o elevará ao órgano competente para resolver, alcalde ou concelleiro delegado no seu caso.9. Non obstante, de conformidade co establecido no artigo 84 da Lei 30/1992, no suposto de que puideran terse en conta outros feitos ou probas distintos aos presentados polo solicitante xunto coa solicitude, o instrutor, antes de redactar o informe-proposta de resolución, habilitará o correspondente trámite de audiencia para que os interesados, no prazo de dez días hábiles dende a notificación, poidan alegar e presentar os documentos ou xustificacións que estimen pertinentes.1. Á vista dos informes emitidos, o alcalde ou concelleiro delegado, no seu caso, ditará resolución motivada na que, ademais de recoller a proposta formulada, farase constar que a eficacia da resolución estará condicionada á subscrición polo destinatario/a da axuda, do proxecto de intervención social personalizada, iso de conformidade co establecido no artigo 2 da presente ordenanza. A resolución conterá, no seu caso, expresión concreta sobre a forma de pago.2. O prazo máximo para resolver e notificar á persoa interesada será dun mes dende a presentación da solicitude no rexistro de entrada. De non recaer resolución expresa no dito prazo, as solicitudes entenderanse desestimadas, iso sen prexuízo da obriga de ditar resolución expresa.3. Notificarase á Intervención municipal, e efectuarase o correspondente rexistro, no seu caso, no expediente único a que se refire o artigo 16.2 da Lei 13/2008 e artigo 38 do Decreto 99/2012, de 16 de marzo, polo que se regulan os servizos sociais comunitarios e o seu financiamento.4. O abono da axuda poderase facer a través dos seguintes cauces: 1. Anticipo de caixa fixa, aboadas a través da coordinadora de servizos sociais, disposto para tal fin segundo as bases de execución do orzamento municipal para a atención dos gastos de axudas de emerxencia social exceptuando as axudas para gastos farmacéuticos, de desprazamento e as escolares.2. Directamente, a través do sistema de vales. Non procederá a concesión das axudas económicas municipais cando se dea algunha das seguintes circunstancias: 1. Non cumprir os requisitos esixidos no artigo 2.2. Non ter cumpridas outras obrigas derivadas doutros programas da área de servizos sociais municipais.3. Que a axuda solicitada non constitúa unha solución axeitada ou non resolva de forma significativa a necesidade formulada.4. Non estar debidamente xustificada a situación de necesidade.5. A actuación fraudulenta do solicitante para obter a prestación, falseando ou ben ocultando datos relativos ao expediente. Son causas de extinción das axudas: 1. O falecemento, renuncia ou traslado definitivo do solicitante fóra do municipio de Cambre.2. O cumprimento do prazo de duración da prestación económica.3. A desaparición das circunstancias ou situación de necesidade que motivou a concesión da axuda económica.4. A ocultación ou falsidade dos datos subministrados e que foron tidos en conta para a súa concesión.5. A perda dalgúns dos requisitos ou condicións esixidos para ser beneficiario da axuda económica.6. Non destinar a axuda para a finalidade para a que foi concedida.7. A falta de colaboración e incumprimento dos compromisos asumidos no proxecto de intervención social.8. Non xustificar a axuda concedida ou non presentar as facturas requiridas, de ser o caso, para acreditar o emprego axeitado dela ou da causa que motivou a concesión da axuda.9. Ter obtido unha axuda de igual ou similares características por parte doutra administración ou institución pública ou privada. Constitúen obrigas dos beneficiarios as seguintes: - Empregar a prestación para a finalidade para a que foi concedida. - Facilitar o seguimento da súa situación ao equipo técnico municipal de servizos sociais, así como seguir as súas indicacións para beneficiarse da utilización das axudas. - Comunicar aos servizos sociais municipais, no prazo de 15 días hábiles, todas aquelas variacións que se produzan na situación sociofamiliar e económica que puideran modificar as circunstancias que motivaron a súa solicitude, e que puideran dar lugar, polo tanto, ou a modificación ou extinción da axuda concedida. - Comunicar aos servizos sociais municipais, no prazo de 15 días hábiles dende que teñan recibido a notificación, a obtención doutras axudas co mesmo fin. - Reintegrar o importe das axudas económicas indebidamente percibidas. - Prestar a debida colaboración e cumprir coas indicacións do proxecto de intervención. - Xustificar nun prazo de 15 días, dende a concesión da axuda, os documentos que acrediten a realización do gasto que motivou a concesión da axuda. A percibir a axuda solicitada unha vez concedida esta. No suposto previsto nos artigos 22.5 e 23.4 de actuación fraudulenta do solicitante para obter a prestación, falseando ou ben ocultando datos relativos ao expediente, así como no suposto previsto no artigo 23.6 respecto de non destinar a axuda para a finalidade para a que foi concedida, non se poderá solicitar nova prestación no prazo de un ano dende a notificación da resolución. Garántese a confidencialidade dos datos obtidos na tramitación dos expedientes, de conformidade coa Lei 13/2008, do 3 de decembro, de servizos sociais de Galicia, no artigo 6 punto 3: Todas as persoas, en tanto que usuarios de servizos sociais terán os seguintes dereitos en relación co sistema galego de servizos sociais: á confidencialidade, ao sixilo e ao respecto en relación cos seus datos persoais e coa súa información que sexa coñecida polos servizos sociais en razón da intervención profesional. E no artigo 81 e): son infraccións graves o incumprimento do deber de sixilo e confidencialidade en relación coa información obtida no exercicio das súas funcións. Igualmente, estarase ao disposto na Lei orgánica 15/1999, de 13 de decembro, de protección de datos de carácter persoal. DISPOSICIÓN DERROGATORIA Queda derrogada a anterior Ordenanza reguladora das medidas de apoio á inserción socio-familiar para persoas que participen no programa de intervención familiar, que foi publicada integramente no Boletín Oficial da Provincia núm.238 de data 18 de outubro de 2005. DISPOSICIÓN FINAL A presente Ordenanza entrará en vigor unha vez publicada no Boletín Oficial da Provincia e transcorrido o prazo de quince días establecido no artigo 70.2, en relación co artigo 65.2 da Lei 7/85 de 2 de abril, reguladora das bases de réxime local, permanecendo en vigor ata a súa modificación ou derrogación expresa. Cambre, 12 de setembro de 2013 O alcalde Manuel Rivas Caridad A. DATOS PERSOAIS DO SOLICITANTE B. DATOS DO REPRESENTANTE LEGAL C. DATOS SOBRE A UNIDADE DE CONVIVENCIA. COMPOSICIÓN D./Dª __________________________________________, como (solicitante ou representante legal) DECLARA: Que todos e cada un dos datos consignados na presente solicitude son certos e comprobables documentalmente, quedando informado/a de que o seu ocultamento ou falsidade dará lugar á esixencia das responsabilidades que diso puideran derivarse, así como da obriga de comunicar ao CONCELLO DE CAMBRE, calquera variación dos datos declarados ou acreditados que pudieran producirse no sucesivo. Que de conformidade co establecido na normativa reguladora das subvencións públicas, DECLARA non estar incurso en ningunha causa de prohibición para ser considerado beneficiario de subvencións e atoparse ao corrente no cumprimento de obrigas tributarias e coa Seguridade Social, así como no cumprimento de obrigas por reintegro de subvencións. Cambre, a _________de______ de 201__ Asdo: NOTA INFORMATIVA: Os datos recollidos na presente solicitude facilitaránse de forma voluntaria; en caso de non facelo non será posible o seu trámite. Estes datos serán incorporados a un ficheiro automatizado coa exclusiva finalidade da resolución do expediente, cuxo tratamento é responsabilidade da dirección do Concello de Cambre, área de Servizos Sociais, e respecto deles, poderá exercitar os dereitos de acceso, rectificación, cancelación e oposición, de conformidade co establecido na Lei Orgánica 15/1999 de protección de datos de carácter persoal. Existe a posibilidade de cesión dos datos a outras Administracións, Entidades ou Organismos Públicos ou Privados, para o cumprimento de fins directamente relacionados coas funcións lexítimas destas entidades e do Concello de Cambre. Autorización para a cesión de información relativa ao nivel de renda e ás obrigacións tributarias co Estado e a Comunidade Autónoma e a Seguridade Social para os efectos de solicitude de axuda de emerxencia social municipal, a cubrir por todos os membros da unidade de convivencia maiores de 18 anos. autorizamos ao Concello de Cambre para solicitar a cesión da información por medios informáticos ou telemáticos, sobre o nivel de renda e sobre a circunstancia de estar ou non ao corrente das súas obrigacións tributarias co Estado, coa Comunidade Autónoma e coa Seguridade Social, para os efectos de solicitude de axuda de emerxencia social municipal. Lugar, data e sinatura” – Solicitude conforme modelo oficial (Anexo I). – Documentos de identidade (DNI/NIE/PASAPORTE) da unidade de conviviencia. – Fotocopia compulsada libro de familia. – Fotocopia compulsada do último recibo pagado de aluguer ou amortización da vivenda habitual ou no seu defecto extracto bancario ou calquera tipo de documento onde figure o ingreso por este concepto. Xustificación da situación económica do solicitante e dos maiores de 16 anos que conformen a unidade familiar: – Modelo de autorización para solicitar os datos a nivel de renda (Anexo II). – Fotocopia compulsada da declaración trimestral a conta do IRPF e o IVE, no caso de alta no réxime de autónomos. – Certificado de vida laboral (chamar ao 901 50 20 50). – Copias compulsadas das últimas 6 nóminas xustificativas dos ingresos percibidos. – Copias compulsadas das 3 últimas nóminas. – Declaración responsable dos ingresos que percibe mensualmente por algunha actividade laboral sen asegurar, – Fotocopia compulsada da tarxeta de demandante de emprego. – No caso de percibir algunha pensión ou prestación, deberá presentarse certificado expedido polo organismo competente da cantidade mensual que percibe. – Certificado expedido polo INEM sobre a percepción ou non dalgunha prestación deste organismo. – Movementos bancarios dos últimos 6 meses de todas as contas bancarias na que figure como titular ou autorizado. – Fotocopia compulsada do contrato de aluguer. – Fotocopia compulsada do certificado de minusvalía. – Fotocopia compulsada da sentenza de separación ou divorcio ou convenio regulador na que conste a contía das pensións compensatorias e/ou alimenticias. – Xustificación documental de ter formulado a correspondente denuncia por incumprimento da obriga ou documento de inicio do proceso de petición de manutención por alimentos e/ou compensatoria. – Dous orzamentos diferentes do gasto que orixine a petición da axuda nos casos en que proceda. – Prescrición médica emitida polo facultativo que corresponda do centro de saúde nos casos de axudas para medicación, próteses, tratamentos especializados e lentes correctoras. – Calquera outro documento que os servizos sociais municipais estimen oportuno para acreditar o cumprimento dos requisitos para a percepción das axudas ou para complementar ou actualizar a información.